รู้จัก กองทุนอีแร้ง Elliott ทำกำไรมหาศาล จากซากหนี้
วิธีการลงทุนของกองทุน Elliott เป็นอย่างไร ? ลงทุนแมนจะเล่าให้ฟัง
10 มิ.ย. 2565

รู้จัก กองทุนอีแร้ง Elliott ทำกำไรมหาศาล จากซากหนี้ /โดย ลงทุนแมน
ความเสี่ยงของการเป็นเจ้าหนี้ก็คือ การที่ลูกหนี้ผิดนัดชำระ หรือไม่สามารถชำระหนี้ได้เต็มจำนวน
ซึ่งเจ้าหนี้โดยส่วนใหญ่ก็คงไม่ต้องการให้เกิดเหตุการณ์แบบนี้
แต่เจ้าหนี้ที่ชื่อว่ากองทุน Elliott สามารถทำกำไรได้เกือบ 20 เท่า
จากการที่ประเทศอาร์เจนตินาผิดนัดชำระหนี้เมื่อปี 2001
วิธีการลงทุนของกองทุน Elliott เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Elliott Investment Management หรือเรียกสั้น ๆ ว่า “Elliott” เป็นบริษัทจัดการกองทุนประเภท Hedge Fund ที่ก่อตั้งโดยคุณ Paul Elliott Singer ตั้งแต่ปี 1977
ปัจจุบันกองทุน Elliott มีทรัพย์สินภายใต้การจัดการราว 1,700,000 ล้านบาท
จุดเริ่มต้นของเรื่องนี้คือ กองทุน Elliott ได้ลงทุนในพันธบัตรรัฐบาลของประเทศอาร์เจนตินา โดยมีราคาหน้าตั๋วของพันธบัตรอยู่ที่ 20,000 ล้านบาท
ซึ่งการซื้อพันธบัตรรัฐบาล ก็เปรียบเสมือนการให้รัฐบาลประเทศนั้น ๆ กู้ยืมเงิน
ต่อมาในปี 2001 ประเทศอาร์เจนตินาเกิดผิดนัดชำระหนี้ ซึ่งการผิดนัดครั้งนี้ มีมูลค่ารวมสูงถึง 2,700,000 ล้านบาท จึงทำให้อาร์เจนตินาต้องยื่นข้อเสนอเพื่อปรับโครงสร้างหนี้ต่อเจ้าหนี้
โดยข้อเสนอจะเป็นไปในลักษณะ “Hair Cut” หรือการขอจ่ายเป็นเงินก้อนครั้งเดียวในราคาส่วนลด แล้วปิดสถานะหนี้ทันที ซึ่งอาร์เจนตินายื่นข้อเสนอว่าจะขอจ่ายเพียง 30% ของยอดหนี้
ด้วยสถานการณ์ในขณะนั้น ทำให้เจ้าหนี้ส่วนใหญ่มากกว่า 90% ยอมรับข้อเสนอนั้น เพราะกังวลว่า ถ้าไม่ตกลงรับข้อเสนอ เงินที่ลงทุนซื้อพันธบัตรไป อาจจะไม่ได้อะไรกลับคืนมาเลย
ในขณะที่มีกลุ่มเจ้าหนี้อีกราว 7% นำโดยกองทุน Elliott และ Hedge Fund เจ้าอื่น ๆ ไม่คิดเช่นนั้น
กลุ่ม Hedge Fund เหล่านี้วิเคราะห์ว่า ความจริงแล้ว อาร์เจนตินามีความสามารถที่จะจ่ายได้มากกว่านั้น แต่เลือกที่จะไม่ทำ จึงรู้สึกว่าข้อเสนอที่อาร์เจนตินายื่นมานั้น เลวร้ายเกินกว่าที่จะรับไว้ได้
เมื่อเรื่องเป็นแบบนี้ กลุ่ม Hedge Fund เหล่านี้ จึงพยายามทำทุกวิถีทาง เพื่อที่จะรีดหนี้คืนจากอาร์เจนตินาให้ได้
รวมถึงเข้าสู่กระบวนการต่อสู้ในชั้นศาลด้วย
โดยวิธีการต่อสู้ของกองทุนนี้ก็เรียกได้ว่า ไม่ธรรมดา
หนึ่งในการต่อสู้ที่เกิดขึ้นในปี 2012 ระหว่างที่กองทัพเรืออาร์เจนตินา ซ้อมรบอยู่ที่ประเทศกานา ทวีปแอฟริกา
ทีมกฎหมายของ Elliott ได้ยื่นคำร้องต่อศาลประเทศกานา ให้อายัดเรือรบของกองทัพอาร์เจนตินาเอาไว้ก่อน
ถ้าต้องการนำเรือออกจากท่าเรือประเทศกานา ก็จะต้องจ่ายค่าประกันตัวของเรือ ซึ่งอยู่ที่ราว ๆ 700 ล้านบาท
ถึงแม้ว่ามูลค่าการประกันตัวจะถือเป็นส่วนน้อยมาก ๆ เมื่อเทียบกับมูลค่าของพันธบัตรที่อาร์เจนตินาติดค้างอยู่
แต่เหตุการณ์ครั้งนี้ ก็เปรียบเสมือนหมากตัวหนึ่งในการเดินเกมกดดันรัฐบาลอาร์เจนตินา
จนในที่สุด คดีที่ยืดเยื้อมานานถึง 15 ปีก็สิ้นสุดลงในปี 2016 เมื่อศาลตัดสินให้อาร์เจนตินาต้องจ่ายคืนหนี้ พร้อมค่าปรับ และดอกเบี้ยย้อนหลัง ให้กับ Elliott Investment เป็นเงินสูงถึง 82,000 ล้านบาท
ซึ่งถ้าเทียบกับราคาหน้าตั๋วมูลค่า 20,000 ล้านบาทแล้ว จะคิดเป็นผลตอบแทน 310% ซึ่งหมายความว่า ส่วนใหญ่ของเงินที่ถูกใช้คืนเป็นมูลค่าของดอกเบี้ยนั่นเอง
ยิ่งไปกว่านั้น การที่พันธบัตรนี้เคยอยู่ในสถานะที่เสี่ยงต่อการผิดนัดชำระหนี้ ทำให้มีการประเมินว่า กองทุน Elliott สามารถซื้อมาได้ในราคาเพียง 4,000 ล้านบาทเท่านั้น หรือคิดเป็นผลตอบแทนสูงถึง 1,950%
นอกจากกองทุน Elliott แล้ว ก็ยังมีกองทุนรายอื่น ๆ ที่ได้กำไรก้อนโต จากการลงทุนในครั้งนี้เช่นกัน
ยกตัวอย่างเช่น
กองทุน Bracebridge Capital ได้รับเงินไปจำนวน 38,000 ล้านบาท
จากเงินลงทุน 4,100 ล้านบาท
คิดเป็นผลตอบแทน 827%
กองทุน Aurelius ได้รับเงินไปจำนวน 26,000 ล้านบาท
จากเงินลงทุน 10,000 ล้านบาท
คิดเป็นผลตอบแทน 160%
สำหรับแนวทางในการลงทุนของกองทุน Elliott ก็คือ การเข้าไปลงทุนในทรัพย์สินที่มีความเสี่ยงสูงมาก ๆ
เช่น High-Yield Bond หรือตราสารหนี้ที่ให้ผลตอบแทนสูง, ตราสารหนี้ที่ใกล้จะผิดนัดชำระ หรือบริษัทที่ใกล้จะล้มละลาย
จากนั้นจะเข้าไปมีบทบาทในการติดตามหนี้ หรือบริหารจัดการในบริษัทที่ลงทุน เพื่อปั้นให้ทรัพย์สินมีมูลค่าสูงกว่าตอนที่เข้าลงทุนมาก ๆ
กองทุนประเภทนี้ บางครั้งจะถูกเรียกว่า “Vulture Fund” หรือแปลได้ตรงตัวว่า “กองทุนอีแร้ง”
โดยก่อนหน้านี้กองทุน Elliott ก็เคยเข้าลงทุนในพันธบัตรรัฐบาลของประเทศเปรู เป็นเงินจำนวน 400 ล้านบาท
หลังจากมีการฟ้องร้องและยึดเครื่องบินส่วนตัว ของอดีตประธานาธิบดีอัลเบร์โต ฟูฆิโมริ ที่กำลังหลบหนี
จนสุดท้ายก็ชนะคดี ได้รับเงินเป็นจำนวน 2,000 ล้านบาท คิดเป็นผลตอบแทนสูงถึง 400%
เมื่อไม่นานมานี้ กองทุน Elliott ก็ถูกพูดถึงอีกครั้งจากดีลการขายสโมสรฟุตบอล AC Milan
โดยในปี 2017 คุณ Li Yonghong นักธุรกิจชาวจีนต้องการซื้อสโมสรฟุตบอล AC Milan จากเจ้าของเดิมคือ คุณซิลวีโอ แบร์ลุสโกนี อดีตนายกรัฐมนตรีอิตาลี โดยส่วนหนึ่งของดีลนี้ คุณ Li Yonghong ได้กู้ยืมเงินจากกองทุน Elliott เป็นจำนวน 11,000 ล้านบาท
ปรากฏว่าในปี 2018 คุณ Li Yonghong ไม่สามารถชำระหนี้คืนได้ ทำให้กองทุน Elliott ได้เข้ามารับซื้อสโมสรต่อด้วยมูลค่าราว 26,000 ล้านบาท และกลายมาเป็นเจ้าของสโมสรฟุตบอล AC Milan
หลังจากเข้ามาบริหารเป็นเวลา 4 ปี ก็มีส่วนทำให้ AC Milan ยักษ์หลับแห่งลีกอิตาลี กลับมาได้แชมป์ลีกครั้งแรกในรอบ 11 ปี
ล่าสุดในปีนี้ สโมสรฟุตบอล AC Milan ก็ถูกเปลี่ยนมืออีกครั้ง โดยขายให้กับกองทุน RedBird ไปในราคา 44,000 ล้านบาท ได้กำไรจากการขายครั้งนี้เกือบเท่าตัว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-